CELEX: C2006/154/57
Language: el
Date: 2006-07-01 00:00:00
Title: Υπόθεση F-34/06: Προσφυγή της  3ης Φεβρουαρίου 2006  — Χρήστος Μιχαήλ κατά Επιτροπής των Ευρωπαϊκών Κοινοτήτων

1.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 154/24
            
         Προσφυγή της 3ης Φεβρουαρίου 2006 — Χρήστος Μιχαήλ κατά Επιτροπής των Ευρωπαϊκών Κοινοτήτων
   (Υπόθεση F-34/06)
   (2006/C 154/57)
   Γλώσσα διαδικασίας: η ελληνική
   Διάδικοι
   
      Προσφεύγων: Χρήστος Μιχαήλ (Βρυξέλλες, Βέλγιο) [Εκπρόσωπος: Χ. Μεϊδάνης]
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την έκθεση εξελίξεως σταδιοδρομίας (ΕΕΣ) του προσφεύγοντος για το έτος 2004, όπως αυτή η έκθεση καταρτίστηκε μέσω του συστήματος SYSPER 2, εντός του οποίου είναι αναρτημένη,
            
         
               —
            
            
               να ακυρώσει την απόφαση της αρμόδιας για τους διορισμούς αρχής (ΑΔΑ) της 4ης Νοεμβρίου 2005, με την οποία απορρίφθηκαν οι διοικητικές ενστάσεις του προσφεύγοντος,
            
         
               —
            
            
               να υποχρεώσει την καθής να ικανοποιήσει την ηθική βλάβη που υπέστη ο προσφεύγων και ανέρχεται σε 120 000 ευρώ.
            
         Ισχυρισμοί και κύρια επιχειρήματα
   Ο προσφεύγων, υπάλληλος στον βαθμό Α*12, αμφισβητεί το κύρος της ΕΕΣ που κατήρτισε γι' αυτόν η καθής για το 2004. Προς στήριξη της προσφυγής του, προβάλλει καταρχάς ότι η εν λόγω ΕΕΣ δεν περιέχει ανάλυση και αιτιολογία σχετικά με το χρονικό διάστημα από 1η Μαΐου 2004 έως 31 Δεκεμβρίου 2004 και ότι δεν ελήφθησαν υπόψη οι πρώτοι τέσσερις μήνες του εν λόγω έτους, ούτε καν μέσω της βαθμολογίας που περιέχει η ενδιάμεση έκθεση που αφορούσε το εν λόγω χρονικό διάστημα. Η παράλειψη αυτή συνιστά παράβαση του άρθρου 4, παράγραφος 3, των γενικών εκτελεστικών διατάξεων του άρθρου 43 του Κανονισμού Υπηρεσιακής Καταστάσεως. Ο προσφεύγων προσθέτει ότι, σε κάθε περίπτωση, η ενδιάμεση έκθεση καταρτίστηκε από αναρμόδια αρχή.
   Εν συνεχεία, ο προσφεύγων υποστηρίζει ότι, κατά το δεύτερο ήμισυ του 2004, οι προϊστάμενοί του του ανέθεταν μόνον εργασίες περιστασιακού ή επιβοηθητικού χαρακτήρα, οι οποίες δεν παρουσιάζουν καμία χρησιμότητα για την κατάρτιση ΕΕΣ για υπάλληλο του βαθμού του.
   Τέλος, ο προσφεύγων προβάλλει παράβαση του άρθρου 12α του Κανονισμού Υπηρεσιακής Καταστάσεως σχετικά με την ηθική παρενόχληση.